google/wiki40b huggingface dataset:
Stockholms skjærgård

Stockholms skjærgård er Sveriges største skjærgård og en av de største i Østersjøen, for ikke å si verden. Den strekker seg fra Stockholm cirka 60 km ut i Østersjøen. Drøyt 24 000 øyer, holmer og skjær er beliggende utenfor Upplands og Södermanlands kyst, fra Björkö-Arholma i nord til Öja-Landsort i syd.
År 1719 hadde hele Stockholms skjærgård en befolkning på 2 800 personer. Fra å ha vært hjemsted for fiskere, har Stockholms skjærgård i stadig større grad blitt feriested for velstående stockholmere. Fast befolkning finnes på mange av øyene, særlig Vaxholm og andre større øyer.
På Resarö i Stockholms skjærgård ligger landsbyen Ytterby, hvor den berømte Ytterby gruve ligger. I mineralene derfra oppdaget svenske forskere intet mindre enn sju nye grunnstoffer som til da var helt ukjente. Av disse er fire oppkalt etter landsbyen Ytterby: erbium, terbium, yttrium og ytterbium.
Landhevningen i Stockholms skjærgård er ca. 5 mm pr. år.
Torskefisker

Systematikk

Det er enighet om at torskefiskene er en monofyletisk gruppe, men inndelingen og slektskapet mellom delgruppene er under stadig revisjon etterhvert som fylogenetikken blir bedre undersøkt.
Rutebil

En rutebil er en buss eller lastebil, eller en mellomting av disse to, som for eksempel en kombibuss, som går i rutetrafikk på en gitt veistrekning. Begrepet har etter hvert gått ut av bruk, etter som buss- og lastebilbransjen er betydelig mer separert enn tidligere. Opprinnelig var det de samme selskapene som stod for all nyttetrafikk på vei i et gitt område.
Ferjesambandet Stornes–Bjørnerå

Stornes–Bjørnerå er et ferjesamband som krysser Toppsundet som del av fylkesvei 867 i Troms, mellom Storneset ferjekai på Hinnøya og Bjørnerå ferjekai på Grytøya i Harstad kommune. Sambandet drives av Norled.
Ferjestrekningen har en lengde på 3,7 km og en overfartstid på 20 minutter, og blir betjent av MF «Lauvstad» 19 ganger daglig om hverdagen.
Sergej Kirov

Bakgrunn

Kirov kom fra en fattig familie. Han mistet tidlig begge sine foreldre, og ble oppdratt av sin bestemor og senere tatt hånd om på et hjem for foreldreløse barn. Etter å ha gjort en god eksamen fra realskolen, ble han i 1901 tatt inn på yrkesskolen i tatarbyen Kazan. Der ble han kjent med den revolusjonære ideologi. 
Etter en god eksamen også fra yrkesskolen dro han i 1904 til Tomsk, der hans plan var å la seg immatrikulere ved statsuniversitetet der. Dette ble det ingenting av.

Politikk

Han gikk i stedet inn i det russiske arbeiderpartiet i 1904 og begynte med illegalt politisk arbeid, det er ikke klart om han tok avgjort parti for bolsjevikene mot mensjevikene før etter revolusjonen. I årene fram til den russiske revolusjonen var han i flere perioder arrestert for sitt politiske virke.
Etter revolusjonen deltok han i den russiske borgerkrigen. I 1921 ble han leder for kommunistpartiet i Aserbajdsjan, i 1926 ble han leder for partiets avdeling i Leningrad blant annet for å få orden på partiavdelingen der, og i 1930 ble han medlem av politbyrået. I denne perioden markerte Kirov seg som en sterk tilhenger av Stalin. Mange hevder at Kirov hadde begynt å markere uenighet med Stalins til tider brutale metoder utover på trettitallet, men dette er ikke dokumentert.

Myrdet

Kirov ble myrdet i 1934, og omstendighetene rundt mordet, som var den direkte foranledningen til Moskvaprosessene, har vært gjenstand for mye spekulasjon. Stalin mente det dreide seg om en trotskistisk konspirasjon. Kritikere av Stalin og Sovjetunionen mente motsatt at det var Stalin som sto bak fordi Kirov representerte en trussel mot makten hans, en teori som også er blitt støttet av Khrusjtsjov og Gorbatsjov. Denne teorien er imidlertid ikke blitt bekreftet etter åpningen av de sovjetiske arkivene, og den tidligere sovjetiske etterretningsagenten Pavel Sudoplatov mener det rett og slett dreide seg om et sjalusidrap som Stalin så sitt snitt til å utnytte til sin fordel. Stalin hadde neppe noe med mordet å gjøre.
Voss Folkehøgskule

Historie

Skolen ble grunnlagt i 1895 av Lars Eskeland, men ideen om å starte en folkehøgskole her kom i 1887 da Bjørnstjerne Bjørnson var på Voss. En gruppe unge mennesker hyllet dikteren ved å synge «Ja, vi elsker» utenfor Fleischer's hotel, der han bodde. Bjørnson spurte i den anledning de unge om det var noen folkehøgskole i bygden. Da svaret var nei, uttalte han: «Ungdom på Voss. Det er mit ønske at det på Voss må bli reist en folkehøiskole.»  Skolens ideologi var inspirert av Nikolai Frederik Severin Grundtvigs idé om folkehøgskoler.
Fylkesvei 3702

Fylkesvei 3702 går mellom Sundet og Øygardslia i Vegårshei kommune. Veien er 7,7 km lang.
Frem til 2019 hadde veien betegnelsen Fylkesvei 94.
Phlaeothripidae

Utseende

Avlange, slanke, ofte brunlige trips. Denne familien omfatter noen av de største tripsene, hannene av enkelte arter kan bli opptil 15 millimeter lange. Innen samme art ser man ofte eksempler på allometri, at store eksemplarer er annerledes proporsjonert enn små. Hannene har gjerne kraftige frambein med pigger eller knøler. Hodet er forholdsvis smalt, noen ganger langt uttrukket. Antennene har nesten alltid åtte ledd, hos noen få arter er dette redusert til fem. Sansehårene på det tredje og fjerde leddet er enkle. Forvingene mangler fine hår på overflaten (microtrichia) og lengdeårer. Frynsehårene langs kanten går ikke ut fra tydelige hårsokler. Det siste bakkroppsleddet et trukket ut til et smalt rør. Kjønnsåpningen sitter ved roten av dette røret, endetarmsåpningen i spissen.

Liv og utvikling

Artene i underfamilien Idolothripinae lever av soppsporer. Disse er blant de største tripsene, hannene er gjerne betydelig større enn hunnene.
Den artsrike underfamilien Phlaeothripinae kan ha mange ulike levesett. Noen arter suger plantesaft fra bladene på busker og trær slik at disse visner, eller danner galler. Andre lever av sopphyfer på død ved eller mellom løvstrø.
En del arter i denne familien viser tendenser mot et sosialt levesett og danner kolonier. Det er ofte stor forskjell på hannen og hunnen i utseende.

Forplantning

Hunnene i mangler eggleggingsrør, og plasserer sine egg utvendig på planten ofte i grupper. 
Trips har ufullstendig forvandling, men har allikevel et puppestadium (metamorfose) som finner sted mellom larvestadiet og voksent insekt (imago).  Vingeanlegg er synlige i de siste larvestadiet og puppen er en fri puppe. (Exopterygote).

Skadedyr og nyttedyr

Denne familien ser ikke ut til å omfatte noen potensielle skadearter i Norge. Et flertall av artene lever på døde trær av sopp, ellers lever de gjerne på ulike slags villblomster. Arten Haplothrips tritici lever på korn, men det er foreløpig bare funnet ett enkelt eksemplar av den i Norge.
Hønsebyfjorden

Hønsebyfjorden (nordsamisk: Nijžževuotna) er en fjord på nordsiden av øyen Seiland i Hammerfest kommune i Finnmark. Fjorden strekker seg 3,5 km sørøstover til bygden Hønsebybotn i enden av fjorden. Fjorden har innløp mellom Nordre Veggenes i vest og Skoltbukta i øst. Den ytre delen av fjorden er vid og i øst går en smalere del av fjorden inn til botn.
Fjorden er 117 meter på det dypeste ved vestsiden av denne ytre delen.
Det ligger flere mindre bosetninger langs østsiden av fjorden, og på begge sider av den indre, smale delen. Her finner en blant annet Hønsebyhamn på vestsiden og grenden Skakkebakken på østsida. Fv114 går langs østsiden av fjorden og ut vestsiden av den indre delen.
Nordfjorden (Risør)

Nordfjorden er en del av Søndeledfjorden i Risør kommune i Aust-Agder. Den ligger på nordsida av øya Barmen, som ligger like nordvest for selve Risør. Nordfjorden er litt over 7 kilometer lang og fortsetter videre som Søndeledfjorden vestover og inn til Søndeled, og som Rødsfjorden ned til Sørfjorden som går på sørsida av Barmen. Sørsida av fjorden, eller nordsida av Barmen, er ei relativt rett kyststrekning, men på nordsida av fjorden er det langt flere bukter og viker. De største av disse er Kjødvika og Sivikkilen.
Olaf Gulbransson

Liv og karriere

Fra 1890 tegnet Gulbransson for flere norske vittighetsblader, blant andre Tyrihans, Pluk, Paletten, Fluesoppen, Sfinx og Trangviksposten (1899–1901). 
I 1902 reiste han til Tyskland for å tegne for satiremagasinet Simplicissimus i München etter at redaktør Albert Langen (1869–1909) hadde vært i kontakt med dikteren Bjørnstjerne Bjørnson for å sikre seg det norske talentet. Med større publikum økte Gulbranssons berømthet, og han ble boende i Tyskland siden, bortsett fra årene 1923-1927 da han tegnet for Tidens Tegn i Oslo. I 1929 ble han professor ved kunstakademiet i München. 
I 1933 arrangerte kunstakademiet i Berlin en æresutstilling i forbindelse med Gulbranssons 60-årsjubileum. Utstillingen ble imidlertid stengt av nazistpartiet etter bare to dager. Gulbransson forble likevel en respektert kunstner i Tyskland resten av livet. Han illustrerte ellers flere bøker, blant annet erindringsbøkene Det var en gang, som utkom i samtidig i Norge og Tyskland i 1934, og Und so weiter som ble utgitt i Tyskland i 1954. Erindringsbøkene fins i en komplett utgave på No Comprendo Press: Det var en gang/ Og så videre.
Gulbranssons tegninger er preget av en enkel, presis strek og sikker portrettkunst i samtidens dekorative stil. Han blir ansett som en av de fremste karikaturtegnerne i forrige århundre og den største av de norske.
Gulbransson var gift tre ganger, med Inga Liggern (1875–1953) fra 1897 til 1906, Grete Jehly fra 1906 til 1922 og Dagny Bjørnson fra 1923.  Dagny var datter av Einar Bjørnson og Elsebeth f. Langen og dermed barnebarn av Bjørnstjerne Bjørnson. Elsebeth var søster til Albert Langen som var gift med Karoline og Bjørnstjerne Bjørnsons yngste datter, Dagny. Albert Langen var Bjørnsons tyske forlegger og  grunnleggeren av det satiriske magasinet Simplicissimus. Den tyske illustratøren Jan Gulbransson er et av hans barnebarn.
I mai 1944 fikk Gulbransson den norske Statens kulturpris overrakt av musikkprofessoren og NS-mannen Gunnar Graarud.

Annet

I 2004 utgav tegnerne Lars Fiske og Steffen Kverneland den prisbelønte Olaf G. (På No Comprendo Press) , ei uhøytidelig tegneseriebok om deres reise til Olaf Gulbranssons hjem i Tyskland.
Strøtvetbakken

Strøtvetbakken var en hoppbakke i Strøtvetåsen i Drammen. Bakken ble innviet i 1910 med et landsrenn med Kong Haakon VII og 6000 tilskuere til stede. Den ble siste gang brukt i 1938. Bakkerekorden var 53 meter. Bakken ble etterhvert for liten og ble erstattet i 1939 av Drafnkollen.
Tinnegrend

Tinnegrend er et sted i Notodden kommune i Telemark. Det nå nedbrente Tinnegrend stoppested lå der fram til 2012.
Snaufjell

Snaufjell er fjellområder som ligger over tregrensen.
Snaufjellet har en egen fauna som er tilpasset det harde klimaet og skrinne jordsmonnet. Snaufjellet har, som navnet tilsier, ingen høyreist vegetasjon. Vegetasjonen er begrenset til mose, lyng, dvergbjørk, gress og andre kortvokste, værharde planter og organismer, som lav. Pattedyr som er tilpasset klimaet inkluderer moskusfe, rein, fjellrev og smågnagere som mus og lemen. Fuglefaunaen omfatter blant annet snøspurv, snøugle og fjellrype.
Anne Lise Knoff

Draumkvedet

Draumkvedet. Innleiing av Olav Bø. Illustrasjonar av Anne-Lise Knoff. Dreyers Forlag 1974. Utgitt innbundet og heftet. I tillegg et opplag på 166 nummererte eksemplarer signert av kunstneren. 2o koldnålsraderinger illustrerer teksten. Draumkvedet innledes med strofene:
Vil du meg lyde, eg kveda kan
om einkvan nytan drengjen,
alt om'n Olav Åsteson,
som heve sovvi så lengje

Han la seg ned om joleftan
sterkan svevnen fekk,
vakna kje fyrr om trettandagjen,
då folkjet åt kyrkjun gjekk.
Og det var Olav Åsteson
som hevi sovi så lengje.
Novo A/S

Novo Holdings A/S er Novo Nordisk Fondens (eng: Novo Nordisk Foundation's) 100% eide datterselskap og holdingselskap for Novo Nordisk A/S og Novozymes A/S. Novo A/S ble etablert i 1999 og har i oppgave å forvalte fondets midler på best mulig måte.
En sentral oppgave for Novo Holdings A/S er å være et fundament for virksomheten i Novo Nordisk A/S og Novozymes A/S. Novo Holdings A/S utfører også investeringer, blant annet i selskaper med nytteforskning innen life-science-området. Målet er å styrke fondets eiendeler og oppnå avkastning, som kan distribueres av fondet til forskning så vel som humanitære og sosiale formål.

Novo group

Novo Holdings A/S eier over en fjerdedel av kapitalen i Novo Nordisk A/S og Novozymes A/S, og har over 70 % av stemmene gjennom eierskap av alle A-aksjer.

Styre og ledelse

I 2014 trådte administrerende direktør Henrik Gürtler tilbake etter å ha vært i stillingen siden selskapets start. Han ble erstattet av Eivind Kolding, som kom fra stillingen som administrerende direktør i Danske Bank. Den 29. februar 2016 fikk Eivind Kolding avskjed som administrerende direktør i Novo A/S etter to år på posten. Han ble midlertidig erstattet av styreleder Sten Scheibye inntil ny administrerende direktør er på plass.
Phycochus

Utseende

En liten, bred og høyt hvelvet, blank, svart gjødselbille. Hodet er skovlformet med kraftig mikroskulptur, "snuten" litt innskåret foran.

Levevis

Arten lever under oppskylte alger på havstrender.

Utbredelse

Arten er bare kjent fra New Zealand og Tasmania. Slekten har tidligere blitt sagt å ha en verdensvid utbredelse, fordi arter som nå blir plassert i helt andre grupper har vært ført til denne slekten.
Pollenmeteoritten

Pollenmeteoritten er en meteoritt som ble funnet i Pollen i Nordsjona 6. april 1942.
Meteoritten er 253,6 gram tung, og består av olivin, serpentin og nikkeljern.
Steinen oppbevares ved Tromsø museum.
Halden Atletklubb

Halden Atletklubb ble stiftet 4. mars 1911 som Halden Brydeklub. Haldor Kristiansen var klubbens første formann.

Boksing

Boksing ble først tatt opp på programmet i 1919 og klubben skiftet da navnet til Halden Atletklubb. Frem til 1937 erobret klubben 33 kretsmesterskap. Forgrunnsfigurer var Karl August Pettersen, Oskar Andersen og Kjell Andersen. Karl August Pettersen tok bronse i NM 1928 og i
NM 1929 i mellomvekt. 
Bokseinteressen i klubben avtok og bokserne startet egen forening, Halden Bokseklubb, etter 1937.
Psilotarsus

Utseende

Nokså store (Gjerne 30-40 millimeter), kraftige, litt blanke, rødbrune til svarte trebukker. Hannens antenner er kamtannede og omtrent så lange som kroppen. Pronotum har rundede sider og en pigg midt på hver sidekant. Dekkvingene er parallellsidige med avrundede "skuldre", uten lengderibber.

Utbredelse

Slekten er utbredt i Sentral-Asia.
Modprobe

modprobe er et Linux-program som brukes til å laste en lastbar kjernemodul inn i Linuxkjernen eller fjerne den fra kjernen. Programmet ble opprinnelig utviklet av Rusty Russell. Det blir vanligvis brukt indirekte: udev avhenger av modprobe for å laste drivere for automatisk oppdaget maskinvare.
Luridiumstyven

Luridiumstyven er en norsk ungdomsroman av Bobbie Peers. Boka kom ut på Aschehoug forlag i 2015.

Målgruppe

Luridiumstyven er skrevet for lesere i alderen 11–12 år og oppover.

Innhold

William Wenton er en 12 år gammel gutt som ikke vet hvorfor familien hans har dekknavn og hvorfor de må flytte hvert år. Bestefaren hans forsvant etter et ran i London. Det er mye William ikke vet, som hvilke krefter han selv besitter, hvem han egentlig er, hvorfor bestefaren var involvert i et ran og hvem Goffman og Abraham er. Men William er nysgjerrig på kreftene sine, og det kan skape problemer.

Priser og utmerkelser

Romanen vant bokhandlerkjeden Arks Barnebokpris i 2015.

Oppfølgere

Luridiumstyven er siden blitt fulgt opp av Kryptalportalen (2016), Orbulatoragenten (2017) og Apokalypsegeneratoren (2018).
Rezj (elv)

Rezj (russisk: Реж) er ei elv i Sverdlovsk oblast i Russland. Den er ei sideelv til Nitsa (i Obs nedslagsfelt). Den er 219 km lang med et nedslagsfelt på 4350 km².
Rezj har sitt utspring i det sentrale Ural og renner mot nordøst til samløpet med Nitsa. Den største byen ved elva er Rezj.
Rekkverk

Rekkverk eller gelender er ment å brukes ved at hånden griper tak i rekkverket og sikrer en stabilt gange opp eller ned en trapp, for å hindre fall og ulykker. Rekkverk brukes vanligvis i alle trapper og rulletrapper. Annen anvendelse omfatter håndtak i baderom—for å hindre fall på glatte og våte gulv. Det er også en barriere som tjener som hjelp for ballettdansere. Rekkverk er typisk festet direkte på veggen.

Rekkverkets historie

Det første rekkverk i historien ble funnet da den franske arkeolog Pierre St. Jamaine gjorde utgravninger i en assyrisk ruin det sydlige Irak i byen/staten Nippur.
Marxisme

Virkeliggjøring og fremmedgjøring

Den marxistiske historieoppfatningen tar utgangspunkt i at samfunnets og individenes bevissthet er et resultat av de materielle forholdene de er en del av. Produksjonsmidler og deres fordeling – produksjonsforholdene – står dermed sentralt. Marx og Engels ser på arbeid som menneskets måte å virkeliggjøre seg selv på. Ifølge deres tenkning utfolder mennesket sine evner, for eksempel kreativitet, gjennom arbeid.
Industrialiseringen og automatiseringen den har medført hindrer arbeiderne i å virkeliggjøre seg selv gjennom arbeid. Arbeideren er blitt et tilbehør til maskinene, og arbeidets eneste mål er akkumulering av kapital. Denne prosessen er kjent under begrepet fremmedgjøring.

Basis og overbygning

Det er samfunnets basis, bestående av produksjonsforhold, produksjonsmidler og produktivkreftene, som danner grunnlag for overbygningen. Det vil si at lover, politiske institusjoner og de herskende ideene i samfunnet alltid gjenspeiler maktforholdene i samfunnet.
Produktivkreftene er i stadig utvikling, og ifølge Marx og Engels vil overbygningen etter hvert bli et hinder for denne utviklingen. Engels spår økt monopolisering og sentralisering av kapital og statskapitalisme. Automatiseringen medfører økt produksjon, men samtidig økt arbeidsledighet. Fattigdommen på den ene siden og overproduksjonen på den andre er, ifølge marxismen, en av kapitalismens store selvmotsigelser. Stadig større deler av borgerskapet vil tape i konkurransen, fram til borgerskapet til slutt blir en overflødig klasse.

Revolusjon

Når produktivkreftene står i konflikt med statens institusjoner og dens lover, vil den herskende klassen vise seg som reaksjonær og prøve å stoppe utviklingen med alle midler. Marx og Engels argumenterer for nødvendigheten av en sosialistisk revolusjon, der arbeiderklassen tar styringen over staten og produksjonsmidlene for å overføre dem til fellesskapet.
Denne typen tenkning har vært grunnlaget for samfunnssystemer som kommunisme og sosialisme, og har i større eller mindre grad påvirket alle samfunnsfag, særlig sosiologi, samfunnsvitenskap og medievitenskap, og påvirket den politiske samfunnsforståelse og moderne historie de siste hundre år.
BBC Radio 1

Innhold

På dagtid er det musikalske tilbud på Radio 1 primært mainstream, men om kvelden forandres profilen markant. Radio 1 spiller daglig etter klokken 19 musikk fra ulike alternative musikkgenrer som electronic dance, hiphop, rock, liksom intervjuer. 
Stasjonens målgruppe er primært lyttere i alderen 15–29, som ellers ville lyttet på private kommersielle radiostasjoner. Radio 1 ble lansert klokken 07 om morgenen 30. september 1967, som et direkte motsvar til populære kommersielle stasjoner som Radio Caroline.
HMAS «Cerberus» (marinebase)

Historie

Baseområdet ble kjøpt i 1911 og åpnet i september 1920, I 1921 fikk det navnet Flinders Naval Depot. I 1963 fikk det dagens navn.
Fra 1930 til 1958 var basen også hjem for Royal Australian Naval College frem til denne ble flyttet tilbake til HMAS «Creswell». Etter utbruddet av andre verdenskrig ble det bygget flere midlertidige brakker for å huse det høye antallet nye rekrutter. Mange av disse brakkene har senere blitt revet eller erstattet.
Granulhepomidion

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Sentral-Afrika (Den demokratiske republikken Kongo).
Martín Campaña

Landslaget

Under Sommer-OL 2012 i London deltok han for landet sitt der laget hans ble utslått i gruppespillet.
Han ble tatt ut i Uruguays tropp til VM i fotball 2018 i Russland.
Nordre Aker Budstikke

Nordre Aker Budstikke var en gratisavis som ble utgitt hver måned i Oslo. Avisen ble distribuert i Nordre Aker Bydel i et opplag på 23 000. Nordre Aker Budstikke ble utgitt ukentlig fra januar 2006. Ansvarlig redaktør var Tore Bollingmo.
I 2006 etablerte Orkla Media en gratisaviskjede i Oslo, der Nordre Aker Budstikke inngikk. Avisene ble utgitt av et eget selskap, Lokalavisene Oslo AS, som tilsammen fulldistribuerte seks avistitler i tolv ulike bydelsversjoner i et opplag på 286 800 hver uke. Selskapet holdt til i Akersgata 28 i Oslo og sysselsatte i 2014 74 personer. Nordre Aker Budstikke kom ut som gratisavis til alle husstander i bydelen én gang i uken fram til desember 2014. Utgiver var Mediehuset dittOslo/Amedia. Fra 2015 er det Lokalmedia AS som gir ut nettavisen Nordre Aker Budstikke.
Universaltid

Universaltid, UT, også verdenstid, er et samlingsnavn for tidsskalaer som baseres på jordens rotasjon men justerte for å være mer nøyaktige enn jordens uregelmessige rotasjon.

Historikk

Den første universelle tiden ble innført i 1884 og ble kalt Greenwich Mean Time (GMT). Denne var etter definisjonen identisk med dagens UT1, men når den ble erstattet i 1972 var det den atomursbestemte UTC som ble ny offisiell verdenstid.
UT innebærer i praksis det samme som GMT og baseres i likhet med denne fra nullmeridianen som går gjennom Observatoriet i Greenwich. Tidsskalaen har et nullpunkt ved midnatt og bygger direkte på astronomiske observasjoner.
Hull i veien

Et hull i veien forekommer både i grusveier og i asfalterte veier, og kan utgjøre en fare for trafikksikkerheten og bidra til trafikkulykker. Hull i veien kan dessuten skade dekk, felger og hjuloppheng. Hull i veien kan oppstå i alle deler av verden, men oppstår lettere i kaldt klima der vann i veilegemet utvider seg når det fryser til is. De fleste hull forårsakes av gjentatt belastning fra trafikken, hovedsakelig fra tunge kjøretøyer.

Hull i grusveier

Når små hull i grusveier fylles med stillestående vann, slammes en del av veimaterialet opp og følger med når et passerende hjul skvetter bort vannet. På den måten vokser hullet. På grusveier oppstår også vaskebrett, som er bølgeformede ujevnheter. Både hull og vaskebrett kan jevnes med en veiskrape.

Hull i asfalterte veier

På asfalterte veier oppstår hull der det har oppstått en skade i dekket. Når det oppstår sprekker i dekket, veves de etter hvert sammen til et mønster av sprekker. Asfaltbiter mellom sprekkene brytes av, og det oppstår hull.
Et hull vokser fordi veimateriale rives opp. Hullene kan bli flere desimeter brede eller lange. Hull i asfalterte veier må fylles med asfalt, men det krever at den asfalten som fylles i hullet binder seg til underlaget, ellers vil det raskt oppstå et nytt hull på samme sted.

Hvordan unngås hull i veien

Hull i veien unngås ved at veien dimensjoneres med tilstrekkelig bæreevne. Mange hull i veien er en indikasjon på at veien er underdimensjonert for den trafikken som trafikkerer veien.